Beredskabet i Frederikshavn måtte mandag formiddag en tur til Fjembevej ved Hørby udenfor Sæby for at få styr på en gyllevogn, der var væltet ned i et vandløb. - Gyllevognen kører tæt på vandløbet og der er kanten simpelthen så blød at hjulet skrider ud i vandløbet så vognen vælter, fortæller indsatsleder Dorthe Krogh fra beredskabet. Meldingen lød på en større forurening, men der er tale om et mindre vandløb og en mindre gyllevogn. - Vi har inddæmmet gyllen med flydespærring og halm, og så skal miljøafdelingen så finde ud af at få gyllen op af vandløbet igen. Jeg forestiller mig, at man får fat på en slamsuger, og så kan gyllen få en chance mere til at blive spredt på marken, siger indsatslederen.

Referat:
Blød markkant sendte gyllevogn i vandløb ved Hørby.